**KOMMUNIKÁCIÓS HÁTTÉRANYAG**

 **Folytatódik a tanulói notebookok kiosztása**

**A 7. és 10. évfolyamon tanuló diákoknak, valamint a köznevelési intézményeknek 140.000 darab notebook érkezik még a téli szünet előtt.**

A Klebelsberg Központ által megvalósított RRF-1.2.1-2021-2021-00001 azonosítószámú „Digitális oktatáshoz való egyenlő hozzáférés feltételeinek biztosítása a tanulók és a pedagógusok számára” című projekt keretében 140.000 darab notebook 2.571 köznevelési intézmény, 3.033 feladatellátási helyére történő kiszállításával folytatódik a 2022 tavaszán megkezdett tanulói notebook kiosztási program. **Pest vármegyében 17.933, ebből Maglódon 121 darab kerül átadásra, a Maglódi Vermesy Péter Általános Iskola és Alapfokú Művészeti Iskolában.**

2023. október 23-ig volt lehetősége a köznevelési intézményekben tanuló 7. és 10. évfolyamos diákok törvényes képviselőinek regisztrálniuk oktatási célú személyes használatú notebook iránti igényeiket a KRÉTA rendszerben.

A kiszállítások 2023. november 9-én indulnak és december 15-ig minden regisztrált diák meg fogja kapni notebookját. Az országos program keretében 486 állami, egyházi, nemzetiségi önkormányzati és alapítványi fenntartó több, mint 3000 iskolája vesz részt. A program a személyes használatú gépeken túl intézményi használatra szolgáló notebookokat is biztosít az iskoláknak, ezzel javítva az IKT eszközellátottságot és az azokhoz való egyenlő hozzáférést.

A program 2024 tavaszán az 5. 6. és 9. évfolyamon tanuló diákokat célzó eszközkiosztással folytatódik.

**RÖVID ÖSSZEFOGLALÓ**

**Konstrukció száma:** RRF-1.2.1-2021-2021-00001

**Projekt címe**: Digitális oktatáshoz való egyenlő hozzáférés feltételeinek biztosítása a tanulók és a pedagógusok számára

**Megvalósítók:** Klebelsberg Központ (konzorciumvezető), Digitális Kormányzati Fejlesztés és Projektmenedzsment Kft. (konzorciumi tag)

**Megvalósítás időszaka:** 2021. december 10. - 2025. december 31.

**Támogatás összege:** 201.026.963.972,-Ft

**2023 eszközosztási kör:** 140.000 db ÚJ notebook, 2023. november-december folyamán, bruttó 35,9 milliárd Ft értékben a 7. és 10. évfolyamon tanulóknak. (1 db átlagára bruttó 256.000,-Ft)

**Notebookok típusa:** Dell Latitude 3140, ASUS BR1100F, Lenovo 300w, HP Pro x360 Fortis 11, Ebből Maglódra csak Lenovo 300w.

**Műszaki minimum:** 11 collos érintőkijelző, Pentium Silver N6000, vagy N100 processzor, 128 GB SSD tárhely, 4 GB RAM, 3 év garancia, jogtiszta MS Windows operációs rendszer, táska, egér.

**Projekt Idővonal:**

* 2020 decemberében megkezdődik az RRF projekt tervezése.
* Az oktatási kormányzat 2021 első felében tárgyal a projekt részleteiről az Európai Bizottsággal. Szakmai, megvalósíthatósági kérdésekben megkaptuk a brüsszeli jóváhagyást.
* 2021 novemberében a KK a Projektindító támogatás keretében megkezdte a 201 milliárd forint keretösszegű projekt tervezését és a támogatási kérelem összeállítását.
* 2021. december 10-re támogatási szerződést köt a Miniszterelnökség és a Klebelsberg Központ a Digitális Kormányzati Fejlesztés és Projektmenedzsment Kft-vel.
* 2022 tavaszán 9. évfolyamon tanuló diákok és pedagógusok részére 120 ezer notebook kiszállítása valósul meg.
* 2023 májusában indul a tárgyi közbeszerzés előkészítése.
* 2023 szeptember 26-án köt adásvételi szerződést 14 részben a Klebelsberg Központ 14x10.000 db eszközre.
* Kiszállítások kezdete: 2023. november 9.
* Kiszállítások vége: 2023. december 15.

**Háttéradatok**

|  |  |
| --- | --- |
|  | **IKT eszköz (db)** |
| Vármegye:**Pest** | **17.933** |
| Település:**Maglód** | **121** |
| Intézmény:**Maglódi Vermesy Péter Általános Iskola és Alapfokú Művészeti Iskola** | **121** |

Az intézménybe kiszállított eszközök típusa: **Lenovo 300w**

Szállító: **SERCO Informatika Zrt.**

**RÉSZLETES HÁTTÉRANYAG**

Az Európai Unió számára készített, a **2021-2030-as időszakra szóló köznevelési stratégia** **egyik központi elemét alkotja a digitális kompetenciák és szolgáltatások fejlesztése**. Ennek értelmében a Kormány célkitűzései között szerepel:

* az internet-sávszélesség bővítése, működés-biztonságának fejlesztése;
* az intézményi digitális infrastruktúra és eszközpark folyamatos fejlesztése, szakszerű karbantartása és stabil működési feltételeinek megteremtése, különös tekintettel a leghátrányosabb térségekre;
* a saját eszköz használat kereteire vonatkozó módszertani ajánlás és eljárásrend kialakítása, szűrő- és védelmi rendszerek biztosítása, biztonságos eszközhasználat elősegítése;
* a tanulói digitális kompetenciák fejlesztése;
* a pedagógusok digitális kompetenciáinak (IKT-tudás, módszertani kultúra, motiváció és eszközhasználat, együttműködés, egyéni sajátosságokat figyelembe vevő digitális pedagógiai megoldások stb.) fejlesztése; a digitális pedagógiai megoldások alkalmazásának ösztönzése és támogatása a szaktárgyak szintjén is;
* a tanulók és pedagógusok digitális pedagógiai kultúrájának és biztonságos internethasználatának támogatása, megfelelő módszertani és technikai támogatás biztosítása;
* a pedagógusok munkáját ösztönző tudásmenedzsment megoldások bővítése;
* a köznevelési e-ügyintézés és digitális szolgáltatási lehetőségek, kiemelten a KRÉTA rendszer bővítése;
* a tanulói teljesítmény és eredményesség objektív mérhetőségét (beleértve a digitális oktatás hasznosulásának mérhetőségét) támogató digitális mérőeszközök kialakítása;
* a digitális infrastruktúra és a digitális kompetenciák kiemelt fejlesztése az esélyteremtés céljából a rászoruló, nehéz helyzetű tanulók felzárkóztatására.

A 2020-as világjárvány következtében bevezetett **tantermen kívüli, digitális munkarend időszakában** és az egyes intézményekben megjelent koronavírusfertőzés miatt időszakosan elrendelt online oktatás során megélt **tapasztalatok** rámutattak arra, hogy a tanulók jelentős része azért nem tud vagy nem megfelelő mértékben és formában részt venni az online zajló oktatásban, mert nincs saját használatú eszköze, vagy ha van, az nem rendelkezik megfelelő paraméterekkel. Ezért létfontosságú, hogy az intézményi digitális infrastruktúra fejlesztésével megfelelő számú, hordozható, személyes használatba adható tanulói eszköz álljon rendelkezésre, mellyel a tanulók a tanórákon és a tanórán kívül, otthon is aktívan részt tudnak venni a digitális eszközöket, alkalmazásokat, tartalmakat is alkalmazó oktatásban. Ami a pedagógusok eszközellátottságát illeti, az EFOP-3.2.4-2016-16-00001 azonosítószámú „Digitális kompetencia fejlesztése” című projekt keretében a konvergencia régióban, tankerületi fenntartásban álló köznevelési intézményekben dolgozó pedagógusok számára kiosztott, 45.630 darab tanári notebook biztosította a tantermen kívüli, digitális munkarend zökkenőmentes megvalósításához szükséges feltételeket, a Közép-magyarországi régióban azonban hasonló volumenű fejlesztés eddig nem valósulhatott meg.

A 2020-ban kezdődő koronavírus világjárvány visszavetette a világgazdaságot és az Európai Unió gazdaságát is, ezért az Unió egy gazdaságélénkítő csomagról, a **Helyreállítási és Rezilienciaépítési Eszközről** (angolul Recovery and Resilience Facility „**RRF**”) döntött. Az Európai Unió nyújtotta Helyreállítási Alap megadja a lehetőséget arra, hogy a tagállamok a koronavírus okozta járvány negatív következményeit enyhítsék, és újra növekedési pályára állhassanak. Az uniós eszköz főként állami beruházások és reformok felgyorsítását célozza meg. Ehhez igazodva Magyarország elkészítette a **Helyreállítási és Alkalmazkodási Tervét** („**HET**”), mely a járvány gazdasági és társadalmi hatásaira reagál, emellett a zöld és digitális átállást segíti elő. A program költségvetésének meghatározó része az egészségügy, az oktatás és a környezetbarát közlekedés fejlesztését érinti.

Az oktatás fejlesztésére irányuló RRF konstrukciók közül elsőként az **RRF-1.2.1-2021-2021-00001 azonosítószámú „Digitális oktatáshoz való egyenlő hozzáférés feltételeinek biztosítása a tanulók és a pedagógusok számára” című projekt** felhívása jelent meg, melyre a **Klebelsberg Központ** mint konzorciumvezető és a **Digitális Kormányzati Fejlesztés és Projektmenedzsment Kft.** mint konzorciumi partner nyújtott be támogatási kérelmet a felhívásban rögzített célok 2025. december 31-ig történő megvalósítása érdekében. A projekt keretösszege **201.026.963.972 forint**.

A projekt egyik legfontosabb célja, hogy a koronavírus-járvány kapcsán a köznevelésben tapasztalhatóan elkezdődött, egyenetlen intenzitású módszertani és infrastrukturális fejlődést stratégiai reformként keretbe foglalja és a jelenléti oktatás keretei között valósítsa meg, ezáltal a következő időszak változó társadalmi, gazdasági kihívásai közepette is **versenyképes, egyenlő hozzáférést biztosító, minőségi köznevelési szolgáltatást nyújtson a gyermekeknek és a családoknak.**

A projektben részt vehetvalamennyi magyarországi köznevelési intézmény, **azaz valamennyi állami fenntartású, egyházi, nemzetiségi önkormányzati és alapítványi iskola**. (A szakképző intézmények tanulói és pedagógusai azonban nem tartoznak a projekt célcsoportjába.) A projekthez való csatlakozási szándékát 2022. április 30-ig összesen **476 állami, egyházi, nemzetiségi önkormányzati és alapítványi köznevelési intézményfenntartó** jelezte. A projekt legnagyobb volumenű eszközbeszerzését a tanulói és tanári notebookok beszerzése és kiosztása jelenti, melynek eredményeként **2025. december 31-ig összesen 579 ezer (ebből 55 ezer tanári és 529 ezer tanulói), oktatási célú személyes használatba adható, hordozható IKT eszköz (notebook) kiosztása valósul meg**. A projekt keretében **négy éven át, felmenő rendszerben a felső tagozatos és középiskolás diákok** szülei (törvényes képviselői) igényelhetnek gyermekük számára személyes használatra szolgáló notebookot. Ezen túlmenően 2024. december 31-ig a projektben részt vevő köznevelési intézmények részére **modern megjelenítő eszközök** (interaktív panelek), továbbá **a tanulói kreativitást és problémamegoldó képességet fejlesztő eszközök** (például programozható robotok, programozható mikroáramkörök, drónok) kerülnek kiszállításra.

Az első eszközosztási körben **2022. február 15. és március 31. között 120 ezer darab notebook** került kiosztásra **mindösszesen bruttó 33,4 milliárd forint** értékben a **9. évfolyamon tanuló diákoknak** és a köznevelési intézmények azon **pedagógusainak**, akik eddig még nem kaptak hordozható IKT eszközt személyes használatra.

**A második eszközosztási körben, 2023. november-december időszakban 140.000 db oktatási célú személyes használatú notebook a 7. és 10. évfolyamosok részére, valamint intézményi használatú notebookok kerülnek kiosztásra 1452 település 2571 köznevelési intézményének 3033 feladatellátási helyén.**

**Az eszközosztás 2023/2024-es tanév második felében is folytatódik az 5., 6. és 9. évfolyamon tanuló diákokkal, az ő szüleik, törvényes képviselőik az ősz folyamán tudnak majd oktatási célú személyes használatú notebookért regisztrálni.**